PTG ลั่นยอดขาย Q1 นิวไฮ วางงบ 6 พันล้าน สยายปีก “นอนออยล์-พลังงานหมุนเวียน”
PTG มั่นใจยอดขายนิวไฮช่วงไตรมาส 1/2566 พร้อมวางงบลงทุน 5,000-6,000 ล้านบาท เดินหน้าขยายธุรกิจ “ค้าปลีกน้ำมัน-นอนออยล์-พลังงานหมุนเวียน” 
PTG มั่นใจยอดขายนิวไฮช่วงไตรมาส 1/2566 พร้อมวางงบลงทุน 5,000-6,000 ล้านบาท เดินหน้าขยายธุรกิจ “ค้าปลีกน้ำมัน-นอนออยล์-พลังงานหมุนเวียน”
8 มี.ค. 2566

นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่  บริษัท พีทีจี เอ็นเนอยี จำกัด (มหาชน) หรือ PTG เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 8 มี.ค.66 ว่าผลประกอบการงวดประจำปี 2565 มีกำไรสุทธิอยู่ที่ 953 ล้านบาท ลดลง 7.18% เมื่อเทียบกับงวดเดียวกันของปีก่อนมีกำไรสุทธิ 1,006.37 ล้านบาท ขณะที่รายได้ขายและบริการ 179,422 ล้านบาท เพิ่มขึ้น 34.1% เมื่อเทียบกับงวดเดียวกันของปีก่อนมีรายได้ 133,759 ล้านบาท ส่วนใหญ่มาจากธุรกิจออยล์และนอนออยล์
สำหรับแผนงานในปี 66 บริษัทตั้งเป้ากำไรจากการดำเนินงานก่อนหักดอกเบี้ย ภาษี ค่าเสื่อมราคา และค่าตัดจำหน่าย (EBITDA) เติบโต 8-12% จากปีก่อนที่อยู่ในระดับสูงกว่า 5,000 ล้านบาท เป็นไปตามสัดส่วนกำไรขั้นต้นของธุรกิจ Non-Oil ที่เพิ่มขึ้น หรือมาที่ 20-30% จากปีก่อน 18.5% และธุรกิจค้าปลีกน้ำมันคาดปริมาณการจำหน่ายน้ำมันจะเติบโต 8-12% จากปีก่อนทำได้ 5,316 ล้านลิตร และปริมาณการขายก๊าซ LPG เติบโต 40-60% ตามดีมานด์ที่ฟื้นตัวหลังจีนเปิดประเทศเร็วกว่ากำหนด ขณะที่ค่าการตลาดก็ปรับตัวดีขึ้น
โดยบริษัทวางเป้าหมายระยะ 5 ปีข้างหน้าจะชิงส่วนแบ่งตลาดธุรกิจค้าปลีกน้ำมัน (Retail Oil Market Share) ให้เพิ่มขึ้นเป็น 25% จากการเดินหน้าขยายสาขาสถานีบริการน้ำมันเพิ่มเป็น 2,406 สาขาในปี 70 จากสิ้นปีนี้ 2,206 สาขา และเพิ่มจำนวนสมาชิก Max Card ให้เป็นกว่า 30 ล้านรายครอบคลุมคนไทยทั่วประเทศ รวมถึงขยายสาขากาแฟพันธุ์ไทยให้เป็นกว่า 5,000 สาขา
ด้านธุรกิจ Non-Oil คาดว่ายอดขายจะเติบโตพุ่งถึง 80-90% ตามการขยายสาขาอย่างต่อเนื่อง โดยบริษัทวางงบลงทุนรวมไว้ที่ 5,000-6,000 ล้านบาท ซึ่งส่วนใหญ่จะใช้ขยายธุรกิจ Non-Oil ราว 2,000-2,500 บาท เพื่อรองรับการขยายสาขาร้านกาแฟพันธ์ไทย และ คอฟฟี่ เวิลด์ เพิ่มเป็น 1,523 สาขา, ร้านสะดวกซื้อ Max Mart เพิ่มเป็น 369 สาขา, ร้านจำหน่ายก๊าซ LPG บรรจุถัง (Gas Shop) เพิ่มเป็น 323 สาขา, สถานีอัดบรรจุไฟฟ้า (EV Charging) เพิ่มเป็น 65 จุดชาร์จ เป็นต้น
ทั้งนี้ บริษัทมีการตั้งงบลงทุนโดยประมาณ 5,000-6,000 ล้านบาท ลงทุนในธุรกิจน้ำมัน 1,000-1,500 ล้านบาท ขยายสถานีบริการฯ สู่ 2,206 สาขา ขณะที่ธุรกิจนอนออยล์ 2,000-2,500 ล้านบาท รวมถึงยังมีธุรกิจใหม่ 1,500-2,000 ล้านบาท รองรับการขยายแพลตฟอร์ม และธุรกิจพลังงานทดแทน โดยมีแผนขยายโซลาร์รูฟท็อป เพิ่มเป็น 6 เมกะวัตต์ จากปัจจุบันมีอยู่ 1.8 เมกะวัตต์ เพื่อลดต้นทุนค่าไฟฟ้า
นอกจากนี้ บริษัทเชื่อว่าช่วงไตรมาส 1/2566 หรือไตรมาส 2/2566 สามารถทำยอดขาย All New High เนื่องจากรัฐบาลมีการผ่อนคลายค่าการตลาด รวมถึงบริษัทมีการบริหารจัดการต้นทุนและค่าใช้จ่ายได้อย่างมีประสิทธิภาพ